***6-րդ, 7-րդ և 8-րդ հարթակներ* Պատմություն**

**2-րդ շաբաթ**

***Ուրարտու թագավորություն*։**

Քրիստոսի ծնունդից մոտ 900 տարի առաջ Հայկական լեռնաշխարհում գոյություն է ունեցել ***Ուրարտու*** անունով մի թագավորություն։ Նրան անվանել են նաև ***Վանի*** թագավորություն, ***Նաիրի*** կամ ***Բիայնիլի*** թագավորություն։ Ուրարտու թագավորությունը հիմնել է ***Արամե*** թագավորը։ Ուրարտուն շատ հզոր թագավորներ է ունեցել։ Հիշի՛ր նրանցից մի քանիսի անունները․

* **Արամե** – (Ք․ա 860-840) Արամե թագավորը հիմնել է Ուրարտուի թագավորությունը Քրիստոսից առաջ 9-րդ դարում։
* **Սարդուրի առաջին** – Սարդուրի առաջինը Վանա լճի ափին հիմնել է Վան քաղաքը, որը Ուրարտուի մայրաքաղաքը դարձավ։ Վան քաղաքին նաև անվանել են **Տուշպա։**
* **Մենուա** (Ք․ա․ 810-786) – Մենուան եղել է հզոր թագավոր։ Նա Ուրարտուի սահմանները հասցրել է մինչև Արարտլեռան ստորոտին։ Այնտեղ նա հիմնել է Մենուախիլի քաղաքը։ Նա նաև կառուցել է մի հսկայական ջրանցք, որով ջուր է տրամադրվել Վան քաղաքին։ Մենուային անվանել են **«Մեծ արքա», «Հզոր արքա», «Տիեզերքի արքա», «Նաիրի, Սուրա, Բիայնա երկրների արքա»**
* **Արգիշտի** **առաջին** (Ք․ա․ 786-764) – Արգիշտի թագավորը էլ ավելի է ընդարձակում Ուրարտուի սահմանները՝ այն հասցնելով մինչև Ջավախք և Տայք։ Քրիստոսից 782 տարի առաջ Արգիշտի թագավորը հիմնեց Էրեբունի քաղաքը, որը հիմա Հայաստանի մայրաքաղաք Երևանն է։ Պահպանվել է քաղաքի հիմնադրման արձանագրությունը, որտեղ մասնավորապես նշված է․
	+ *Խալդ (կամ Հայկ) աստծո մեծությամբ Արգիշտին՝ Մենուայի որդին, այս անառիկ ամրոցը կառուցեց և անվանեց Էրեբունի քաղաք՝ ի հզորություն Բիայնա երկրի և ի սարսափ թշնամիների։ Արգիշտին ասում է… Հողն ամայի էր, այստեղ ես մեծ գործեր կատարեցի:*

**Մենուան** և **Արգիշտի առաջինը** Ուրարտու թագավորությունը շատ զարգացրեցին և հզորացրեցին։ Ուրարտու թագավորության հիմնական թշնամին Ասորեստանն էր։ Ըստ Մովսես Խորենացու Ուրարտուի Արա Գեղեցիկ արքային էր սիրահարվել Ասորեստանի Շամիրամ թագուհին։ Որոշ պատմաբաններ Արա Գեղեցիկին նույնացնում են Արգիշտիի, ուրիշները՝ Արամէ արքայի հետ։ Այս պատումը գրի է առել հայ գրող Նաիրի Զարյանը «Արա Գեղեցիկ և Շամիրամ» պատմական պոեմում։

Արգիշտի թագավորից հետո, Ուրարտուն սկսում է թուլանալ։ Այն կործանվում է Քրիստոսից առաջ 590 թվականին։

Ուրարտու թագավորությունում բազմաստվածություն էր, այսինքն՝ մարդիկ բազմաթիվ տարբեր աստվածների էին հավատում։ Գերագույն աստվածը Խալդն էր։ Նրա անունը որոշ պատմաբաններ կարդում են Հայկ՝ կապելով Հայկ Նահապետի առասպելի հետ։

**Հարցեր և առաջադրանքներ**

* Ուրարտու թագավորությունը որտե՞ղ էր գտնվում և ուրիշ ի՞նչ անուններ ուներ։
* Ո՞ր թագավորը հիմնեց Ուրարտու թագավորությունը։
* Ո՞ր քաղաքն էր Ուրարտուի մայրաքաղաքը և ո՞վ է հիմնել այն։
* Ի՞նչ գիտես Մենուա թագավորի մասին։
* Ո՞վ է հիմնել Էրեբունի քաղաքը և ինչպե՞ս է այն կոչվում հիմա։
* Ո՞վ էր Ուրարտուի հիմնական թշնամին։
* Ե՞րբ կործանվեց Ուրարտու թագավորությունը։
* Լրացուցիչ հանձնարարություն - Ուսումնասիրիր Արա Գեղեցիկի և Շամիրամի պատմությունը, գրիր փոքրիկ շարադրություն և ներկայացրու հաջորդ դասին։
* Այս լինքով լսեք «Էրեբունի Երևան» երգը, որը նաև մայրաքաղաք Երևանի օրհներգն է։ <https://www.youtube.com/watch?v=l8pVwzY3AKQ>

***Վանի թագավորության ամբողջական արքայացանկը***